b'\n_START_ARTICLE_\nAplikacija zdravila\n_START_PARAGRAPH_\nAplikacija (uporaba) zdravila je vna\xc5\xa1anje zdravila v organizem ali na njega. Na\xc4\x8din uporabe zdravila je naveden v navodilih za uporabo zdravila in nam pove, kak\xc5\xa1en postopek in kak\xc5\xa1no pot pri tem uporabimo. Na\xc4\x8din aplikacije je pomembno vodilo tudi pri izdelavi zdravila. Razli\xc4\x8dne farmacevtske oblike so primerne za razli\xc4\x8dne na\xc4\x8dine uporabe. U\xc4\x8dinkovine, ki npr. ne prehajajo iz prabavil v telo, ne smemo vgraditi v zdravilo, ki se daje skozi usta.\n_START_SECTION_\nPostopki uporabe (aplikacije) zdravila\n_START_PARAGRAPH_\nZdravilo lahko uporabimo po ve\xc4\x8d razli\xc4\x8dnih postopkih. V skladu z navodli za uporabo lahko nekatere tablete \xc5\xbeve\xc4\x8dimo, nekatere razpustimo v ustih, nekatere pogoltnemo cele in spet druge pred zau\xc5\xbeitjem raztopimo v kozarcu vode. V vseh teh primerih je zdravilo uporabljeno po isti poti - uporaba skozi usta (peroralna aplikacija).'